
 16.11.2016
 BG
 Официален вестник на Европейския съюз
 L 308/5
 РЕГЛАМЕНТ ЗА ИЗПЪЛНЕНИЕ (ЕС) 2016/1997 НА КОМИСИЯТА
 от 15 ноември 2016 година
 за изменение на Регламент за изпълнение (ЕС) No 808/2014 по отношение на изменението на програмите за развитие на селските райони и наблюдението на действията в подкрепа на интеграцията на гражданите на трети държави и за поправка на същия регламент
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕС) No 1305/2013 на Европейския парламент и на Съвета от 17 декември 2013 г. относно подпомагане на развитието на селските райони от Европейския земеделски фонд за развитие на селските райони (ЕЗФРСР) и за отмяна на Регламент (ЕО) No 1698/2005 на Съвета (1), и по-специално член 12, член 66, параграф 5, член 67 и член 75, параграф 5 от него,
 като има предвид, че:
 (1)
 В член 4, параграф 2 от Регламент за изпълнение (ЕС) No 808/2014 на Комисията (2) се определя максималният брой на измененията на програмите за развитие на селските райони, които държавите членки могат да представят на Комисията. Опитът показа, че максималният брой изменения на програмите следва да се увеличи, за да могат държавите членки да представят ограничен брой допълнителни изменения през програмния период. Случаите, в които не се прилага изискването за максимален брой изменения на програмите, следва да се уточнят и да включват измененията, свързани с приемането на някои извънредни мерки или с новото определяне на граници на районите със съществени природни ограничения, посочено в член 32, параграф 5, буква б) от Регламент (ЕС) No 1305/2013.
 (2)
 Успехът на програмите за развитие на селските райони зависи не само от доброто управление и цялостното им изпълнение, но и от готовността за адаптиране към новите предизвикателства и променящите се обстоятелства, като например миграционната криза. С цел да се осигури добра координация на всички съществуващи механизми за интервенция, подпомагането от ЕЗФРСР на действията, насочени към интеграция на гражданите на трети държави, следва да се наблюдава на равнището на Съюза.
 (3)
 В част 2, точка 1 от приложение III към Регламент за изпълнение (ЕС) No 808/2014 логото на Leader по погрешка е пропуснато. Това следва да се коригира. В точка 1 от приложение IV следва да се коригира позоваването на необлагодетелствани райони. То следва да се замени с позоваване на райони с природни или други специфични ограничения.
 (4)
 Поради това Регламент за изпълнение (ЕС) No 808/2014 следва да бъде съответно изменен.
 (5)
 Мерките, предвидени в настоящия регламент, са в съответствие със становището на Комитета за развитие на селските райони,
 ПРИЕ НАСТОЯЩИЯ РЕГЛАМЕНТ:
 Член 1
 Регламент за изпълнение (ЕС) No 808/2014 се изменя, както следва:
 1)
 Член 4, параграф 2 се заменя със следното:
 „2. Изменения на програмата от вида, посочен в член 11, буква а), подточка i) от Регламент (ЕС) No 1305/2013, могат да се предлагат не повече от три пъти по време на програмния период.
 Общо за всички останали видове изменения:
 а)
 за всяка календарна година и за всяка програма може да се подава само едно предложение за изменение, с изключение на 2023 година,